[Foto’s] Kaapstad-egpaar vas oor daggalaboratoriumDie egpaar wat in hegtenis geneem is in verband met ‘n daggalaboratorium in Vredehoek, Kaapstad (8 April 2016) Foto verskaf deur die SAPD ŉ 42-jarige man en sy 51-jarige vrou is Vrydagoggend in Vredehoek in Kaapstad in hegtenis geneem op verskeie aanklagte wat met dwelmhandel verband hou. “Lede van die provinsiale speurafdeling het Vrydagoggend op die woning in Vredehoek toegeslaan,” het lt.kol. Andre Traut, woordvoerder van die polisie, gesê. “Die beamptes het op ŉ hidroponiese laboratorium afgekom en beslag gelê op dwelmmiddels en toebehore wat gebruik word om dwelmmiddels mee te kweek.” Volgens Traut het die polisie ook beslag gelê op daggaplante en gedroogde dagga ter waarde van R50 000. “Die egpaar is in hegtenis geneem op aanklag van dwelmhandel en sal Maandag in die Kaapstadse landdroshof verskyn.” Die omstandighede rondom die egpaar se betrokkenheid in Kaapstad se dwelmhandelbedryf word ondersoek.